b"\n_START_ARTICLE_\nHrvatizem\n_START_PARAGRAPH_\nHrvat\xc3\xadzem ali kroat\xc3\xadzem je iz hrva\xc5\xa1\xc4\x8dine prevzeta jezikovna prvina v kakem drugem jeziku. Velikokrat kot prevzete besede obravnavamo skupaj hrvatizme in srbizme, saj ni mogo\xc4\x8de v vseh primerih ugotoviti, ali gre za srbsko ali za hrva\xc5\xa1ko besedo. S skupno besedo imenujemo prevzete jezikovne prvine iz hrva\xc5\xa1\xc4\x8dine in srb\xc5\xa1\xc4\x8dine srbohrvatizmi, \xc4\x8deprav gre pri njih v o\xc5\xbejem smislu le za prevzete jezikovne prvine iz knji\xc5\xbene srbohrva\xc5\xa1\xc4\x8dine od 50. let 19. stoletja.\n_START_SECTION_\nHrvatizmi v sloven\xc5\xa1\xc4\x8dini\n_START_PARAGRAPH_\nSlovenski jezik ima najve\xc4\x8d prevzetih besed iz hrva\xc5\xa1\xc4\x8dine in srb\xc5\xa1\xc4\x8dine. Hrvatizmi v sloven\xc5\xa1\xc4\x8dini so lahko prevzete besede (slovnica), na\xc4\x8din zapisa slovenske besede (\xc5\xbeivio), dolo\xc4\x8den pomen sicer doma\xc4\x8de besede (uporno za 'vztrajno'), obrazilo (razpravljati po), oblika (\xc5\xbeivio namesto \xc5\xbeivel) ali skladenjska lastnost (\xc4\x8dudi me namesto \xc4\x8dudim se). Prek hrva\xc5\xa1\xc4\x8dine smo prevzemali besede tudi iz drugih jezikov, na primer koruza in bedak iz tur\xc5\xa1\xc4\x8dine, gazda, \xc4\x8dipka, soba iz mad\xc5\xbear\xc5\xa1\xc4\x8dine, podanik, pesti\xc4\x8d iz ru\xc5\xa1\xc4\x8dine."